Fyrrverandi forstjóri Landspítala segir að það þurfi að minnka skriffinnsku og færa völd nær fólkinu á gólfinu innan spítalanna. Ríkari krafa þurfi að vera um árangur samhliða auknum fjárveitingum.
Afköst og framleiðni lækna á Landspítala hafa dregist saman um 5,4 prósent og 7,3 prósent á Sjúkrahúsinu á Akureyri frá árinu 2015. Þetta kemur fram í skýrslu heilbrigðisráðuneytisins frá því í október. Björn Zoega forstjóri Karolinska sjúkrahússins í Stokkhólmi og fyrrverandi forstjóri Landspítala, flutti erindi á rafrænum fundi sænsk-íslenska viðskiptaráðsins í morgun um aukna framleiðni og gæði í heilbrigðisþjónustu. Hann fór yfir árangur á Karólínska sjúkrahúsinu og hvað mætti yfirfæra á íslensku sjúkrahúsin. Mi kill viðsnúningur hefur orðið í rekstri Karolinska sjúkrahússins síðustu ár. Fimm hundruð og fimmtíu starfsmönnum á skrifstofum var sagt upp, yfirmönnum var fækkað um 22 prósent, boðleiðir styttar og völd færð til fólks á gólfinu, fundum fækkað og þeir styttir. Kostnaður minnkaði um fimm prósent en framleiðni og tekjur jukust.
Menn eru vanir því að fari þeir fram úr fjárlögum eða hvað það er kallað þá kemur eins og þeir segja hérna, mamma hlaupandi og gefur þér meiri pening og það hefur ekki alltaf fylgt með ábyrgð því ef maður gerir eitthvað vitlaust eða stendur ekki við það sem maður segir. Það var svona stærsti þröskuldurinn að fá fólk til að þora að gera hlutina því ef það myndi ekki gera það þá myndi það hafa afleiðingar fyrir þá og starfsemina.
Sagði Björn Zoega á fundinum í morgun. Hann segir að íslenskir spítalar geti lært ýmislegt af því sem gert var á Karolinska sjúkrahúsinu.
Þar á meðal það að minnka skriffinnsku, fækka skrifstofufólki, færa völdin og boðskylduna nær gólfinu, eða nær fólkinu sem er að meðhöndla sjúklinginn.